Un nou estudi revela com la síndrome metabòlica remodela el cor i afavoreix arrítmies cardíaques

## Un nou estudi revela com la síndrome metabòlica remodela el cor i afavoreix arrítmies cardíaques

Grup de recerca en Electrofisiologia Cardíaca experimental, amb M. Zarzoso, al centre, i F.J. Chorro, segon per la dreta

Un estudi liderat per la Universitat de València (UV) i l'Institut d'Investigació Sanitària INCLIVA ha identificat els mecanismes pels quals la síndrome metabòlica, originada principalment per una dieta abundant en greixos i sucres, podria estar afavorint l'aparició d'arrítmies ventriculars letals, com la fibril·lació ventricular. Els resultats, obtinguts mitjançant tècniques de mapatge òptic panoràmic i publicats en The Journal of Physiology, obrin noves vies per a la investigació d'estratègies preventives i terapèutiques.

La síndrome metabòlica engloba un conjunt de factors de risc fisiològics, bioquímics, clínics i metabòlics la confluència dels quals s'associa a un augment del risc de malaltia cardiovascular. Encara que s'ha relacionat amb arrítmies ventriculars letals, com la fibril·lació ventricular, els mecanismes subjacents d'aquesta síndrome amb implicacions realment greus per a la salut no són del tot coneguts.

La síndrome metabòlica engloba diversos trastorns que abasten l'obesitat central, la hipertensió arterial, la resistència a la insulina i alteracions dels lípids sanguinis, com el colesterol LDL i els triglicèrids. La seua aparició es relaciona amb estils de vida sedentaris i dietes inadequades d'alt contingut calòric i excés de greixos i sucres.

L'equip científic multidisciplinari autor del treball publicat recentment en *The Journal of Physiology* ha dut a terme un estudi del remodelat cardiovascular produït per la síndrome metabòlica, amb especial atenció als canvis que es produeixen en el cor. Utilitzant un model experimental de conill que reprodueix fidelment les principals alteracions d'aquesta malaltia en humans, el grup d'investigació ha identificat canvis elèctrics en el cor que augmenten la vulnerabilitat de l'individu davant aquesta mena de trastorns del ritme cardíac. Més concretament, els resultats mostren un remodelat elèctric en el ventricle esquerre, i especialment acusat en el ventricle dret, la qual cosa, segons l'article, podria explicar en gran part el major risc d'arrítmies en pacients amb síndrome metabòlica.

Aquesta troballa suposa un pas important en la comprensió de la fisiopatologia cardiovascular associada a la síndrome metabòlica i constitueix una base sòlida per al desenvolupament de futures investigacions orientades a la prevenció i tractament de les seues complicacions arrítmiques.

Un dels aspectes més innovadors de l'estudi ha sigut l'ús de la tècnica de mapatge òptic panoràmic d'alta resolució, que permet estudiar simultàniament i de forma molt precisa les propietats elèctriques de diferents zones del cor. L'equipament cientificotècnic per a la realització d'aquest mapatge ha sigut adquirit mitjançant ajudes a la investigació tant de la Universitat de València com de la Generalitat Valenciana, així com amb fons FEDER.

L'estudi, liderat per Manuel Zarzoso Muñoz (Departament de Fisioteràpia de la UV-INCLIVA-CIBERCV) i coordinat per Francisco Javier Chorro Gascó (Departament de Medicina de la UV-INCLIVA-CIBERCV) s'ha realitzat al si del grup de recerca en Electrofisiologia Cardíaca experimental, un grup multidisciplinari d'INCLIVA i de la Universitat de València, integrat en el Centre d'Investigació Biomèdica en Xarxa de Malalties Cardiovasculars (CIBERCV) de l'Institut de Salut Carles III. També han participat investigadors de la Universitat Politècnica de València, la Universitat CEU Cardenal Herrera de València i la Universitat d'Auckland (Nova Zelanda).

**Referència**:

Arias-Mutis ÓJ, Calvo CJ, Bizy A, Ortiz-Guzmán JE, Such-Miquel L, Such L, Alberola A, Zhao J, Chorro FJ, Zarzoso. **Ventricular arrhythmogenic remodelling in diet-induced metabolic syndrome driven by right-to-left regional differences in action potential duration and dominant frequency gradients**. J Physiol. 2025 May 5. doi: 10.1113/JP286516. Epub ahead of print. PMID: 40320918.

Arxivat en:
Ciencias Tecnológicas
, Ciencias Médicas

## Altres Notícies

La Universitat de València convoca la II Jornada de Divulgació de Tesis per a estudiantat predoctoral

Les Illes de Calor Urbanes es monitoraran des de l'espai en una missió de l'ESA liderada científicament pel catedràtic José Antonio Sobrino

El telescopi espacial PLATO de l'ESA completa una fase clau en el seu camí a la recerca d'exoplanetes

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar